SCI คว้างานเสาส่งไฟฟ้าแรงสูง 850 ลบ.-เล็งประมูลงานเพิ่ม
SCI คว้างานเสาส่งไฟฟ้าแรงสูง มูลค่า 850 ลบ. ทยอยรับรู้รายได้ปีนี้-เล็งประมูลงานเพิ่ม
30 ม.ค. 2560

นายเกรียงไกร เพียรวิทยาสกุล ประธานเจ้าหน้าที่บริหาร บริษัทเอสซีไอ อีเลคตริค จำกัด (มหาชน) หรือ SCI เปิดเผยว่า บริษัทได้รับงานเสาส่งไฟฟ้าแรงสูงจากการไฟฟ้าฝ่ายผลิตแห่งประเทศไทย (กฟผ.) และการไฟฟ้าส่วนภูมิภาค (กฟภ.) มูลค่า 850 ล้านบาท ซึ่งจะทยอยรับรู้รายได้ในปีนี้ และบริษัทมีงานที่รอการประมูลในปีนี้อีกเป็นจำนวนมาก
ขณะเดียวกันในปีนี้ยังมีงานเสาส่งสื่อสารโทรคมนาคมของภาคเอกชน ที่คาดว่าจะเติบโตอย่างแข็งแกร่งเช่นเดียวกัน เนื่องจาก Operator หลายค่าย มีแผนขยายการลงทุนโครงข่าย 4G เพิ่มขึ้น เพื่อรองรับความต้องการในการใช้งานของผู้บริโภค
“คาดว่าธุรกิจเสาส่งในปีนี้จะเติบโตอย่างมีนัยสำคัญเมื่อเทียบกับปีที่ผ่านมา เพราะมีงานของภาครัฐและเอกชนเป็นจำนวนมาก ซึ่งเราพร้อมเข้าร่วมประมูล และคาดว่าจะได้รับงานใหม่เข้ามาอย่างต่อเนื่อง ผลักดันรายได้และกำไรในปีนี้เติบโตอย่างแข็งแกร่ง”นายเกรียงไกร กล่าว
สำหรับธุรกิจตู้สวิทซ์บอร์ด รางเดินสายไฟ และอุปกรณ์ ในปีนี้ คาดว่าจะเติบโตอย่างมีนัยสำคัญเช่นเดียวกันกับธุรกิจเสาส่ง เนื่องจากได้รับอานิสงส์จากการที่ภาครัฐมีนโยบายลงทุนโครงสร้างพื้นฐาน และการเดินหน้าขยายการลงทุนสนามบินสุวรรณภูมิเฟส 2 ซึ่งทำให้มีความต้องการใช้ตู้สวิทซ์บอร์ด รางเดินสายไฟ และอุปกรณ์ มากขึ้นด้วย